Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Sprendimas 2007/441/ES, leidžiantis Italijos Respublikai taikyti priemones, nukrypstančias nuo Tarybos direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio /* COM/2013/0610 final - 2013/0298 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Pasiūlymo pagrindas ir tikslai Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, Komisijos pasiūlymu, gali vieningai leisti bet kuriai valstybei narei taikyti nuo tos direktyvos nuostatų nukrypstančias specialias priemones, kad būtų paprastinama PVM rinkimo tvarka arba užkirstas kelias tam tikriems mokesčių slėpimo ar vengimo būdams. 2013 m. balandžio 2 d. Komisijos užregistruotu raštu Italijos Respublika paprašė leidimo toliau taikyti leidžiančią nukrypti priemonę dėl teisės į PVM, taikomo tam tikrų rūšių transporto priemonėms, atskaitą. Remdamasi Direktyvos 2006/112/EB 395 straipsnio 2 dalimi, 2013 m. birželio 10 d. raštu Komisija pranešė kitoms valstybėms narėms apie Italijos Respublikos prašymą. 2013 m. birželio 14 d. raštu Komisija pranešė Italijos Respublikai, kad turi visą prašymui apsvarstyti būtiną informaciją. Bendrosios aplinkybės PVM direktyvos 168 ir 168a straipsniuose nustatyta, kad apmokestinamasis asmuo turi teisę į PVM, mokėtino už apmokestinamiesiems sandoriams įsigytas prekes ir paslaugas, atskaitą. Be to, PVM direktyvos 26 straipsnio 1 dalies a punkte nurodyta, kad veiklai skirto turto dalį sudarančių prekių naudojimas privačiais tikslais laikytinas paslaugų teikimu už atlygį, jeigu PVM už šias prekes galėjo buvo visiškai arba iš dalies atskaitytas. Todėl šia sistema užtikrinama, kad būtų apmokestinamas galutinis vartojimas, jeigu atitinkamas pirkimo PVM buvo iš pradžių atskaitytas. Variklinių transporto priemonių atveju kartais sunku ir tampa našta apmokestinamiesiems asmenims nustatyti ir nurodyti naudojimo verslo ir privačiais tikslais skirtumą, o mokesčių administratoriams – patikrinti, ar iš tikrųjų yra naudojama skirtingai. Taip būtų, net jeigu Italija pasinaudotų PVM direktyvos 168a straipsnio 2 dalyje numatyta galimybe apriboti išlaidų, susijusių su tarnybiniais automobiliais, atskaitą iki apmokestinamojo asmens faktinio naudojimo verslo reikmėms procentinės dalies. Be to, kadangi daug transporto priemonių naudojamos ir vienu, ir kitu tikslu, mokesčiai gali būti slepiami dideliu mastu. Siekdama paprasčiau surinkti PVM ir kovoti su mokesčių slėpimu, 2007 m. Italijos Respublika paprašė Tarybos leidimo taikyti atskirą leidžiančią nukrypti priemonę, pagal kurią suteikiamas leidimas iki 2010 m. gruodžio 31 d. iki 40 % apriboti teisę į atskaitą, taikomą variklinėms kelių transporto priemonėms (išskyrus žemės ūkio arba miškų ūkio traktorius, kurie paprastai naudojami keleiviams arba kroviniams vežti keliais ir kurių didžiausia leistina masė ne didesnė nei 3 500 kilogramų ir kuriuose be vairuotojo sėdynės dar yra ne daugiau kaip aštuonios sėdynės), ir Taryba šį leidimą jai suteikė[1]. Tačiau reikėtų nurodyti, kad šis apribojimas nebuvo specialiai taikomas tam tikrų kategorijų transporto priemonėms, kaip antai transporto priemonėms, kurios yra prekių atsargų dalis, vairuotojų rengimo mokyklose naudojamos mokymui, naudojamos nuomai arba išperkamajai nuomai, naudojamos prekybos atstovų ir naudojamos kaip taksi. Be to, įmonėms nereikėtų skaičiuoti mokesčio už transporto priemonės naudojimą asmeniniais tikslais. Šio sprendimo galiojimas pratęstas 2010 m. lapkričio 29 d. Tarybos sprendimu 2010/748/ES[2] iki 2013 m. gruodžio 31 d. Remdamasi minėto sprendimo 6 straipsniu Italijos Respublika pateikė to sprendimo taikymo ataskaitą, įskaitant procentinio apribojimo peržiūrą. Iš Italijos Respublikos ataskaitoje pateiktos informacijos matyti, kad, ypač atsižvelgiant į labai didelį mažųjų įmonių skaičių Italijos Respublikoje, apribojimas iki 40 % vis tiek atitiktų esamas aplinkybes, todėl yra tinkamas. Tačiau pratęstas taikymo laikotarpis turėtų būti ribotas, kad būtų galima įvertinti, ar nepasikeitė aplinkybės, kuriomis pagrįsta leidžianti nukrypti nuostata. Todėl leidžiančios nukrypti priemonės taikymą siūloma pratęsti iki 2016 m. pabaigos ir paprašyti Italijos Respublikos pateikti naują ataskaitą, jeigu pasibaigus šiam terminui būtų numatoma pateikti naują prašymą dėl pratęsimo. Šis sprendimas bet kuriuo atveju nustotų galioti, jeigu ES taisyklės, kuriomis reglamentuojami teisės į atskaitą šioje srityje apribojimai, įsigaliotų iki minėto termino. Pasiūlymo srityje galiojančios nuostatos PVM direktyvos 176 straipsnyje nurodyta, kad Taryba nustato išlaidas, kurios negali būti įtraukiamos į PVM atskaitą. Kol tokios išlaidos nenustatytos, valstybėms narėms leidžiama toliau taikyti visas atskaitos išimtis, galiojusias 1979 m. sausio 1 d. Todėl yra kelios esamos padėties nekeitimo nuostatos, kuriomis ribojama teisė į PVM, susijusio su variklinėmis transporto priemonėmis, atskaitą. Be to, remiantis PVM direktyvos 395 straipsniu, kitoms valstybėms narėms taip pat leista taikyti panašius atskaitos apribojimus. 2004 m. Komisija pateikė pasiūlymą[3], kuriame išdėstė taisykles, pagal kurias tam tikrų rūšių išlaidoms gali būti taikomas teisės į PVM atskaitą apribojimas, tačiau Taryba dėl to pasiūlymo kol kas dar nepasiekė sutarimo. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Konsultacijos su suinteresuotosiomis šalimis Netaikoma Tiriamųjų duomenų rinkimas ir naudojimas Nepriklausomo tyrimo neprireikė Poveikio vertinimas Pasiūlymu siekiama kovoti su PVM slėpimu ir supaprastinti apmokestinimo tvarką, todėl jo poveikis yra teigiamas. Dėl siauros leidžiančios nukrypti priemonės taikymo srities ir riboto taikymo laikotarpio, bet kuriuo atveju poveikis bus ribotas. 3. TEISINIAI PASIŪLYMO ASPEKTAI Siūlomų veiksmų santrauka Leidimas Italijos Respublikai toliau taikyti priemonę, kuria nukrypstama nuo PVM direktyvos, siekiant iki 40 % apriboti apmokestinamojo asmens teisę į PVM atskaitą įtraukti su variklinėmis kelių transporto priemonėmis, kai tos transporto priemonės naudojamos ne tik verslo tikslais, susijusias išlaidas. Apribojus teisę į atskaitą apmokestinamajam asmeniui nėra prievolės skaičiuoti PVM už naudojimą asmeniniais tikslais. Su visais galimais prašymais pratęsti priemonės taikymo laikotarpį turi būti pateikiama nukrypti leidžiančios priemonės taikymo ataskaita. Teisinis pagrindas 2006 m. lapkričio 28 d. PVM direktyvos 2006/112/EB dėl pridėtinės vertės mokesčio bendros sistemos 395 straipsnis. 4. POVEIKIS BIUDŽETUI Šis pasiūlymas neturi poveikio Sąjungos biudžetui. 5. NEPRIVALOMI ELEMENTAI Peržiūros, pakeitimo, laikinojo galiojimo išlyga Į pasiūlymą įtraukta peržiūros ir laikinojo galiojimo išlygos. 2013/0298 (NLE) Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Sprendimas 2007/441/ES, leidžiantis Italijos Respublikai taikyti priemones, nukrypstančias nuo Tarybos direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos[4], ypač į jos 395 straipsnio 1 dalį, atsižvelgdama į Europos Komisijos pasiūlymą, kadangi: (1) 2013 m. balandžio 2 d. Komisijos užregistruotame rašte Italija paprašė leidimo pratęsti priemonės, kuria nukrypstama nuo Direktyvos 2006/112/EB 26 straipsnio 1 dalies a punkto ir 168 straipsnio, taikymą, kad su tam tikromis variklinėmis kelių transporto priemonėmis, kurios naudojamos ne vien verslo tikslais, susijusioms išlaidoms būtų galima toliau taikyti teisės į PVM atskaitą apribojimą; (2) 2013 m. birželio 10 d. raštu Komisija pranešė kitoms valstybėms narėms apie Italijos prašymą. 2013 m. birželio 14 d. raštu Komisija pranešė Italijai, kad turi visą prašymui apsvarstyti būtiną informaciją; (3) 2007 m. birželio 18 d. Tarybos sprendimu 2007/441/EB[5], leidžiančiu Italijos Respublikai taikyti priemones, nukrypstančias nuo Tarybos direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio, Italijai suteiktas leidimas iki 40 % apriboti teisę į pridėtinės vertės mokesčio (PVM) atskaitą įtraukti su variklinėmis kelių transporto priemonėmis, kurios naudojamos ne vien verslo tikslais, susijusias išlaidas. Be to, Sprendime 2007/441/EB nustatyta, kad transporto priemonių, kurioms pagal tą sprendimą taikomas teisės į PVM atskaitą apribojimas, naudojimas privačiais tikslais neturi būti laikomas paslaugų teikimu už atlygį. Sprendime 2007/441/EB taip pat pateiktos transporto priemonių ir išlaidų, kurioms taikomas tas sprendimas, apibrėžtys ir transporto priemonių, kurioms tas sprendimas specialiai netaikomas, sąrašas. Sprendimas 2007/441/EB iš dalies pakeistas 2010 m. lapkričio 29 d. Tarybos sprendimu 2010/748/EB[6], kuriame nustatyta galiojimo pabaigos data – 2013 m. gruodžio 31 d.; (4) remdamasi Tarybos sprendimo 2007/441/EB, iš dalies pakeisto Tarybos sprendimu 2010/748/EB, 6 straipsniu, Italija Komisijai pateikė to sprendimo taikymo ataskaitą, įskaitant procentinio apribojimo peržiūrą. Iš Italijos pateiktos informacijos vis dar matyti, kad teisės į PVM atskaitą apribojimas iki 40 % atitinka esamas susijusių transporto priemonių naudojimo verslo ir ne verslo tikslais, aplinkybes. Todėl Italijai turėtų būti leidžiama toliau ribotą laikotarpį (iki 2016 m. gruodžio 31 d.) taikyti priemonę; (5) jeigu Italija prašytų priemonės taikymo laikotarpį dar pratęsti po 2016 m., ne vėliau kaip 2016 m. balandžio 1 d. Komisijai turėtų būti pateikta nauja ataskaita ir pratęsimo prašymas; (6) 2004 m. spalio 29 d. Komisija priėmė Tarybos direktyvos, iš dalies pakeičiančios Direktyvą 77/388/EEB siekiant supaprastinti pridėtinės vertės mokesčio prievolės vykdymą, pasiūlymą[7]. Šiame sprendime numatyta leidžianti nukrypti priemonė turėtų nustoti galioti minėtos direktyvos, kuria iš dalies keičiama ankstesnė direktyva, įsigaliojimo dieną, jei ta data bus ankstesnė nei šiame sprendime numatyta galiojimo pabaigos data; (7) leidžianti nukrypti priemonė neturi poveikio Sąjungos nuosaviems ištekliams, kuriuos sudaro surenkamas pridėtinės vertės mokestis; (8) todėl Sprendimas 2007/441/EB turėtų būti atitinkamai iš dalies pakeistas, PRIĖMĖ ŠĮ SPRENDIMĄ: 1 straipsnis Sprendimas 2007/441/EB iš dalies keičiamas taip: 1) 6 straipsnis pakeičiamas taip: „6 straipsnis Visi prašymai dėl šiame sprendime numatytų priemonių taikymo laikotarpio pratęsimo pateikiami Komisijai ne vėliau kaip 2016 m. balandžio 1 d. Su visais prašymais dėl šių priemonių taikymo laikotarpio pratęsimo pateikiama ataskaita, įskaitant teisei į PVM atskaitą įtraukti išlaidas, susijusias su variklinėmis kelių transporto priemonėmis, kurios naudojamos ne vien verslo tikslais, taikomą procentinio apribojimo peržiūrą.“ 2) 7 straipsnis pakeičiamas taip: „7 straipsnis Šis sprendimas nustoja galioti tą dieną, kai įsigalioja Sąjungos taisyklės, kuriomis nustatomos su variklinėmis kelių transporto priemonėmis susijusios išlaidos, kurios negali būti įtrauktos į visą PVM atskaitą, ir ne vėliau kaip 2016 m. gruodžio 31 d.“ 2 straipsnis Šis sprendimas įsigalioja pranešimo apie jį dieną. Šis sprendimas taikomas nuo 2014 m. sausio 1 d. 3 straipsnis Šis sprendimas skirtas Italijos Respublikai. Priimta Briuselyje Tarybos vardu Pirmininkas [1] 2007 m. birželio 18 d. Tarybos sprendimas 2007/441/EB, leidžiantis Italijos Respublikai taikyti priemones, nukrypstančias nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies ir 168 straipsnio (OL L 165, 2007 6 27, p. 33). [2] OL L 318, 2010 12 4, p. 45–46. [3] COM(2004) 728 galutinis (OL C 24, 2005 1 29, p. 10). [4] OL L 347, 2006 12 11, p. 1. [5] OL L 165, 2007 6 27, p. 33. [6] OL L 318, 2010 12 4, p. 45–46. [7] COM(2004) 728 galutinis (OL C 24, 2005 1 29, p. 10).